b'\n_START_ARTICLE_\nDoctor honoris causa\n_START_PARAGRAPH_\nDoctor honoris causa (doctor datorit\xc4\x83 meritelor), prescurtat dr.h.c., este un titlu onorific, acordat unor persoane eminente de c\xc4\x83tre o universitate, o institu\xc8\x9bie de \xc3\xaenalte studii sau de o organiza\xc8\x9bie care le grupeaz\xc4\x83 pe cele dou\xc4\x83. Acest titlu se acord\xc4\x83 \xc3\xaen special persoanelor care s-au distins \xc3\xaen anumite domenii profesionale, sociale sau politice \xc8\x99i nu are leg\xc4\x83tur\xc4\x83 cu educa\xc8\x9bia urmat\xc4\x83 de cel care prime\xc8\x99te un astfel de doctorat.\n_START_SECTION_\nHonoris Causa\n_START_PARAGRAPH_\nHonoris causa este o locu\xc8\x9biune \xc3\xaen latin\xc4\x83 care \xc3\xaenseamn\xc4\x83 \xe2\x80\x9edatorit\xc4\x83 meritelor\xe2\x80\x9d \xc8\x99i se refer\xc4\x83 at\xc3\xa2t la meritele profesionale, c\xc3\xa2t \xc8\x99i la buna reputa\xc8\x9bie._NEWLINE_Formula dr.h.c.mult. indic\xc4\x83 faptul c\xc4\x83 respectivei persoane i-a fost conferit titlul de doctor honoris causa de mai multe ori (de c\xc4\x83tre mai multe universit\xc4\x83\xc8\x9bi).\n_START_SECTION_\nCazul so\xc8\x9bilor Ceau\xc8\x99escu\n_START_PARAGRAPH_\nDe exemplu dr. h. c. mult. Elena Ceau\xc8\x99escu avea tot dreptul s\xc4\x83 poarte acest titlu, deoarece primise mai multe doctorate honoris causa de la diverse universit\xc4\x83\xc8\x9bi din lume. Chiar dac\xc4\x83 ar fi fost dob\xc3\xa2ndite prin \xc3\xaen\xc8\x99el\xc4\x83ciune (faptul c\xc4\x83 era so\xc8\x9bia pre\xc8\x99edintelui Rom\xc3\xa2niei nu era o \xc3\xaen\xc8\x99el\xc4\x83torie, chiar dac\xc4\x83 teza ei de doctor \xc3\xaen chimie fusese scris\xc4\x83 de dr. Osia\xc8\x99), unele dintre ele nu pot fi retrase, deoarece regulamentele unor universit\xc4\x83\xc8\x9bi nu permit retragerea unui astfel de titlu, de exemplu \xc3\xaen cazul so\xc8\x9bului ei, dr.h.c.mult. Nicolae Ceau\xc8\x99escu. Deoarece acest titlu se poate acorda pentru merite politice, titlul s\xc4\x83u dr.h.c.mult. nu era o \xc3\xaen\xc8\x99el\xc4\x83torie: prin acordarea acestui titlu i se recuno\xc8\x99teau meritele politice \xc8\x99i se urm\xc4\x83reau avantaje politice \xc8\x99i comerciale reale. Astfel acordarea acestor titluri era o moned\xc4\x83 de schimb pentru autorit\xc4\x83\xc8\x9bile anumitor \xc8\x9b\xc4\x83ri, dar titlurile acordate lui \xc8\x99i so\xc8\x9biei sale erau c\xc3\xa2t se poate de reale.\n_START_SECTION_\nObserva\xc8\x9bie\n_START_PARAGRAPH_\nA nu se confunda cu titlul \xc8\x99tiin\xc8\x9bific de doctor: nu este necesar a fi doctor \xc3\xaen vreo disciplin\xc4\x83 pentru a primi titlul dr.h.c., de exemplu Maica Tereza a primit D.D.h.c. (Doctor of Divinity honoris causa) de la Universitatea din Serampore, iar Sandra Brown a primit Honorary Doctorate of Humane Letters din partea Universit\xc4\x83\xc8\x9bii Cre\xc8\x99tine din Texas.'